DA Den Europæiske Unions Tidende L 301/13

DEN EUROPÆISKE CENTRALBANKS AFGØRELSE

af 26. september 2013

om yderligere midlertidige foranstaltninger vedrørende Eurosystemets refinansieringstransaktioner og belånbar sikkerhed

(ECB/2013/36)

(2013/646/EU)

STYRELSESRÅDET FOR DEN EUROPÆISKE CENTRALBANK HAR —

under henvisning til traktaten om Den Europæiske Unions funktionsmåde, særlig artikel 127, stk. 2, første led,

under henvisning til statutten for Det Europæiske System af Centralbanker og Den Europæiske Centralbank, særlig artikel 3.1, første led, og artikel 12.1, artikel 14.3 og artikel 18.2,

under henvisning til retningslinje ECB/2011/14 af 20. september 2011 om Eurosystemets pengepolitiske instrumenter og procedurer (1) og afgørelse ECB/2013/6 af 20. marts 2013 om reglerne for anvendelsen af udækkede statsgaranterede bankobligationer, der anvendes til eget brug, som sikkerhed for Eurosystemets pengepolitiske operationer (2),

under henvisning til retningslinje ECB/2013/4 af 20. marts 2013 om yderligere midlertidige foranstaltninger vedrørende Eurosystemets refinansieringstransaktioner og belånbar sikkerhed og om ændring af retningslinje ECB/2007/9 (3) og afgørelse ECB/2013/22 af 5. juli 2013 om midlertidige foranstaltninger vedrørende belånbarheden af omsættelige gældsinstrumenter, som er udstedt eller fuldt ud garanteret af Republikken Cypern (4), og

ud fra følgende betragtninger:

(1) I henhold til artikel 18.1 i statutten for Det Europæiske System af Centralbanker og Den Europæiske Centralbank kan Den Europæiske Centralbank (ECB) og de nationale centralbanker i de medlemsstater, der har euroen som valuta, (herefter »de nationale centralbanker«) udføre lånetransaktioner med kreditinstitutter og andre markedsdeltagere, hvor lån ydes imod passende sikkerhed. De generelle betingelser, hvorunder ECB og de nationale centralbanker er rede til at indgå i lånetransaktioner, herunder kriterierne for afgørelse af belånbarheden af sikkerhed med henblik på Eurosystemets lånetransaktioner, er fastlagt i bilag I til retningslinje ECB/2011/14, som ved afgørelse ECB/2013/6 blev justeret, for så vidt angår reglerne for anvendelsen af udækkede statsgaranterede bankobligationer, der anvendes til eget brug, som sikkerhed for Eurosystemets pengepolitiske operationer.

(2) I henhold til afsnit 1.6 i bilag I til retningslinje ECB/2011/14 kan Styrelsesrådet til enhver tid ændre instrumenterne, betingelserne, kriterierne og procedurerne for gennemførelsen af Eurosystemets pengepolitiske operationer.

(3) Med retningslinje ECB/2013/4 og afgørelse ECB/2013/22 blev der fastsat yderligere midlertidige foranstaltninger vedrørende belånbarheden af sikkerhed med henblik på Eurosystemets lånetransaktioner.

(4) Den 17. juli 2013 besluttede Styrelsesrådet at styrke rammerne for risikostyringen yderligere ved at justere de belånbarhedskriterier og haircuts, der anvendes på den sikkerhed, som godkendes til brug for Eurosystemets pengepolitiske operationer, og indføre visse yderligere foranstaltninger for at forbedre rammernes overordnede konsistens og praktiske implementering. Visse af disse beslutninger påvirker de yderligere midlertidige foranstaltninger vedrørende Eurosystemets refinansieringstransaktioner og belånbar sikkerhed, som er fastsat i retningslinje ECB/2013/4, navnlig de haircuts og bestemmelser om kontinuerlig servicering, der finder anvendelse på værdipapirer af asset-backed typen, som er godkendt i henhold denne retningslinje.

(5) Styrelsesrådet besluttede endvidere at justere de belånbarhedskriterier, der finder anvendelse på yderligere gældsfordringer i henhold til Eurosystemets midlertidige rammer for sikkerhedsstillelse.

(6) De i fjerde og femte betragtning nævnte beslutninger bør fastlægges i en afgørelse fra ECB —

VEDTAGET DENNE AFGØRELSE:

Artikel 1

Ændringer af visse bestemmelser i retningslinje ECB/2013/4

1. Reglerne for gennemførelsen af Eurosystemets pengepolitiske operationer og belånbarhedskriterierne for sikkerhed fastlagt i denne afgørelse skal gælde i sammenhæng med andre retsakter udstedt af Eurosystemet vedrørende Eurosystemets pengepolitiske instrumenter og procedurer og navnlig retningslinje ECB/2013/4.

2. I tilfælde af uoverensstemmelse mellem denne afgørelse og retningslinje ECB/2013/4 og/eller andre foranstaltninger, som gennemfører disse på nationalt plan, har denne afgørelse forrang. De nationale centralbanker skal fortsat anvende alle bestemmelser i retningslinje ECB/2013/4 som hidtil, medmindre andet følger af denne afgørelse.

Artikel 2

Haircuts for værdipapirer af asset-backed typen, der er belånbare i henhold til de midlertidige rammer

1. De værdipapirer af asset-backed typen, der henvises til i artikel 3, stk. 1, i retningslinje ECB/2013/4, underlægges følgende haircuts:

a) 10 %, hvis de har to kreditvurderinger svarende til mindst »single A« (5)

b) 22 %, hvis de ikke har to kreditvurderinger svarende til mindst »single A«.

2. De værdipapirer af asset-backed typen, der henvises til i artikel 3, stk. 5, i retningslinje ECB/2013/4, underlægges et haircut på 22 %.

Artikel 3

Bestemmelser om kontinuerlig servicering

1. Ved anvendelse af artikel 3, stk. 6, i retningslinje ECB/2013/4 har »bestemmelser om kontinuerlig låneservicering« den neden for i stykke 2 anførte betydning.

2. »Bestemmelser om kontinuerlig servicering«: bestemmelser i den juridiske dokumentation for et værdipapir af asset-backed typen, der enten består af bestemmelser om alternativ servicering eller om bestemmelser om en facilitator til alternativ servicering (såfremt der ikke findes bestemmelser om alternativ servicering). I tilfælde af bestemmelser om en facilitator til alternativ servicering bør en facilitator til den alternative servicering udpeges, og facilitatoren bør være bemyndiget til at finde passende alternativ servicering inden for 60 dage efter, at den udløsende begivenhed er hændt, for at sikre den rettidige betaling og servicering af værdipapiret af asset-backed typen. Disse bestemmelser omfatter også begivenheder, der udløser erstatningsservicering med henblik på udnævnelse af en alternativ servicerer, hvilke kan være ratingbaserede og/eller ikke-ratingbaserede, f.eks. den nuværende servicerers manglende opfyldelse af sine forpligtelser.

3. De værdipapirer af asset-backed typen med bestemmelser om kontinuerlig servicering, der opfylder retningslinje ECB/2013/4, og som var opført på listen over belånbare aktiver før denne afgørelses ikrafttræden, forbliver belånbare i ét år fra datoen for denne afgørelses ikrafttræden.

Artikel 4

Ændring af reglerne for godkendelse af yderligere gældsfordringer

Såfremt de særlige tilfælde, der er nævnt i artikel 4, stk. 3, i retningslinje ECB/2013/4, indtræder, kan de nationale centralbanker, under forudsætning af Styrelsesrådets forudgående godkendelse, godkende gældsfordringer:

a) i forbindelse med anvendelsen af de belånbarhedskriterier og risikostyringsforanstaltninger, som en anden national centralbank har oprettet i henhold til artikel 4, stk. 1 og 2, i retningslinje ECB/2013/4

b) som er underlagt lovgivningen i en anden medlemsstat end den medlemsstat, hvor den godkendende nationale centralbank har sit hjemsted

c) som indgår i en pulje af gældsfordringer eller som har sikkerhed i fast ejendom, hvis den lovgivning, som gældsfordringen eller den relevante debitor (eller garanten hvis relevant) er underlagt, er lovgivningen i en anden EU-medlemsstat end den medlemsstat, hvor den godkendende nationale centralbank har sit hjemsted.

Artikel 5

Ikrafttrædelse

Denne afgørelse træder i kraft den 1. oktober 2013.

Artikel 4 finder anvendelse fra den 1. januar 2014.

Udfærdiget i Frankfurt am Main, den 26. september 2013. Mario DRAGHI Formand for ECB

(1) EUT L 331 af 14.12.2011, s. 1.

(2) EUT L 95 af 5.4.2013, s. 22.

(3) EUT L 95 af 5.4.2013, s. 23.

(4) EUT L 195 af 18.7.2013, s. 27.

(5) »Single A« er en kreditvurdering svarende til mindst »A3« hos Moody’s, »A-« hos Fitch eller Standard & Poor’s eller »AL« hos DBRS.